Predkladacia správa

Materiál „Správa o plnení programu ďalšieho rozvoja ochrany obyvateľov Slovenskej republiky proti chemickým zbraniam do roku 2007” (ďalej len „správa”) je predkladaný na základe bodu  B.3. uznesenia vlády Slovenskej republiky č. 1325 z 11. decembra  2002 k „Programu ďalšieho rozvoja ochrany obyvateľov Slovenskej republiky proti chemickým zbraniam do roku 2007” (ďalej len „program”), v ktorom bolo uložené ministrovi vnútra Slovenskej republiky predkladať na rokovanie vlády Slovenskej republiky vyhodnotenie programu každoročne do 31. marca so stavom k 31.12. predchádzajúceho roku.
Ministerstvá si finančné prostriedky na realizáciu tohto programu uplatňovali pri príprave štátneho rozpočtu na príslušný kalendárny rok podľa plánovaného plnenia  v zmysle harmonogramu  plnenia   úloh   schváleného   uznesením  vlády  Slovenskej republiky č. 381 z 30. apríla 2003.
  Úlohy, ktoré si nevyžadovali finančné krytie, ministerstvá splnili. Úlohy, ktoré si vyžadovali finančné krytie, boli plnené len čiastočne alebo neboli splnené vôbec. Z toho dôvodu  pokiaľ to situácia dovoľovala, ich presunuli na rok 2006. Vzhľadom na to, že program je rozvrhnutý už iba na roky 2006 a 2007, nie je pravdepodobné, že rozhodujúca časť úloh programu vyžadujúcich finančné krytie, bude zrealizovaná. Tak ako v predchádzajúcich rokoch sa aj v roku 2005 nepodarilo zabezpečiť špeciálne prístroje, softvér, automobilovú techniku a pod. na kvalifikované vyhodnotenie situácie na účely zásahu a zavedenia opatrení na ochranu obyvateľstva.  Realizácia stanovených úloh programu v ďalšom období rokov 2006 – 2007  je podmienená zabezpečením finančných prostriedkov pre zainteresované ministerstvá. Deficit vo financovaní programu oproti plánu za rok 2004 predstavuje finančnú čiastku 324, 641 mil. Sk a za rok 2005  finančnú čiastku 128,398 mil. Sk. Ministerstvá vzhľadom na potrebu plnenia iných úloh   boli nútené voliť  priority a to  robili  často  na úkor krátenia finančných prostriedkov určených  pre protichemickú ochranu. Výnimku tvorí Ministerstvo obrany Slovenskej republiky, ktoré na plnenie programu vyčlenilo najvyšší objem finančných prostriedkov, tieto prostriedky účelne investovalo a tým zabezpečilo splnenie podstatnej časti úloh programu. Z uvedených dôvodov je v uznesení k správe navrhnuté presunutie termínu ukončenia realizácie úloh programu ďalšieho rozvoja ochrany obyvateľov Slovenskej republiky proti chemickým zbraniam do roku 2007 schváleného uznesením vlády Slovenskej republiky č. 1325 z 11. októbra 2002, do roku 2010. Dotknuté ministerstvá prepracujú harmonogram plnenia úloh vrátane finančného krytia. 
Predkladanú správu vypracovalo Ministerstvo vnútra Slovenskej republiky na základe podkladov zaslaných  Ministerstvom obrany Slovenskej republiky, Ministerstvom hospodárstva Slovenskej republiky, Ministerstvom zdravotníctva Slovenskej republiky, Ministerstvom dopravy, pôšt a telekomunikácií Slovenskej republiky, Ministerstvom školstva Slovenskej republiky, Ministerstvom zahraničných vecí Slovenskej republiky, Ministerstvom spravodlivosti Slovenskej republiky, Ministerstvom financií Slovenskej republiky, Ministerstvom životného prostredia Slovenskej republiky a Ministerstvom pôdohospodárstva Slovenskej republiky.   Úlohy sú vyhodnotené so stavom k 31.12. 2005. 
Správa nemá finančný, ekonomický a ani environmentálny vplyv,  nemá vplyv na zamestnanosť a podnikateľské prostredie. Prešla medzirezortným pripomienkovým konaním a pripomienky ministerstiev  sú do správy  zapracované. 
Správa o plnení programu ďalšieho rozvoja ochrany obyvateľov Slovenskej republiky proti chemickým zbraniam do roku 2007 je na rokovanie vlády Slovenskej republiky   predkladaná bez rozporov.